དེ་རྗེས་དཔེ་དེབ་དབུ་འབྱེད་གྲུབ་པ་དང་བསྟུན་ཤེས་རིག་བཀའ་བློན་པདྨ་དབྱངས་ཅན་གྱིས་དཔེ་དེབ་རྩོམ་མཁན་དང་།ཕབ་སྒྱུར་གནང་མཁན།དེ་བཞིན་པར་སྐྲུན་གནང་མཁན་ཚང་མས་སྐུ་ལས་མང་པོ་བསྐྱོན་ནས་བྱུང་བ་ཞིག་ཡིན་སྟབས་ཚང་མར་འཚམས་འདྲི་དང་སྦྲགས་ལེགས་གསོའི་བསྔགས་བརྗོད་གནང་རྗེས་གསུང་དོན་དུ་བོད་ཀྱི་དཔེ་མཛོད་ཁང་གིས་ཐོག་མའི་དམིགས་ཡུལ་ལ་གཞིགས་ནས་ད་བར་དུ་སྐད་ཡིག་གི་འཛིན་གྲྭ་དང་།ལོ་ཙཱ་བའི་སྦྱོང་བརྡར།༧གོང་ས་མཆོག་གི་དགོངས་གཞི་དང་མཐུན་པར་དགེ་འདུན་པ་རྣམས་ལ་ཚན་རིག་སྦྱོང་བརྡར་གནང་བ།ཆོས་ལུགས་དང་མ་འབྲེལ་བའི་བཟང་སྤྱོད་ཀྱི་བསླབ་གཞི་རྩ་འཛིན་སྒྲིག་རོགས་གནང་བ་བཅས།ཕྱག་ལས་མང་པོ་ཞིག་བོད་ཀྱི་དཔེ་མཛོད་ཁང་ནས་གནང་དང་གནང་བཞིན་པ་རེད་འདུགདེའི་ཐོག་ལ་གུས་མོས་དེ་རིང་གོ་སྐབས་འདི་བརྒྱུད་ནས་བོད་ཀྱི་དཔེ་མཛོད་ཁང་ལ་སྙིང་ཐག་པ་ནས་ཐུགས་རྗེ་ཆེ་ཞུ་དང་ཡི་རངས་ཡོད་ཞུ་བཞིན་ཡོད་ཅེས་དང་།དེ་བཞིན་ཁོང་མོས་སྔོན་མར་ལོ་མང་གི་གོང་དུ་མི་སྐྱ་ཕོ་མོ་ཚོར་དཔེ་ཀློག་བྱེད་འདོད་ན་ཡང་རྒྱུ་ཆ་མེད་ནས་དཀའ་ངལ་ཡོད་ཀྱང་།ད་ཆ་བོད་ཀྱི་དཔེ་མཛོད་ཁང་རང་ནས་དཔེ་དེབ་༦༠༠ཡས་མས་ཤིག་དཔར་སྐྲུན་བྱས་ཡོད་སྟབས།དཔེ་དེབ་ཀྱི་ཐད་ནས་ཡར་རྒྱས་ཆེན་པོ་སོང་ཡོད་པ་དང་།ང་རང་ཚོའི་ངོས་ནས་དེ་དག་ཀློག་ཐུབ་རྒྱུ་གལ་ཆེ་སྐོར།གྲྭ་བཙུན་ཕུད་པའི་བོད་པའི་ནང་དཔེ་ཀློག་བྱེད་མཁན་གྲངས་ཀ་ཉུང་ཉུང་ཡིན་སྟབས་ཁྱིམ་ཚང་ནང་དུའང་དཔེ་ཀློག་གི་གོམས་གཤིས་བཟང་པོ་ཡོང་ཐབས་བྱ་རྒྱུ་གལ་ཆེན་པོ་ཡིན་སྐོར།དེ་བཞིན་སློབ་གྲྭའི་ནང་སྤྱིར་དཔེ་ཀློག་དང་ལྷག་པར་དུ་བོད་ཀྱི་སྐད་ཡིག་གི་ཐོག་ནས་དཔེ་ཀློག་བྱེད་རྒྱུ་ཡར་རྒྱས་གཏོང་ཆེད་དུ་ཤེས་རིག་གི་ངོས་ནས་ལོ་ཤས་གོང་ནས་བྱིས་པའི་ཀློག་རྩལ་དང་འབྲེལ་བའི་ལས་གཞི་ཆེན་པོ་ཞིག་སྤེལ་ཡོད་སྐོར་དང་།དཔེ་ཀློག་གི་གོམས་གཤིས་དེ་ཆུང་དུས་ནས་ཡོང་ཐབས་བྱེད་དགོས་སྟབས་སློབ་གྲྭ་ཙམ་མིན་པར་ཕ་རྣམས་ཀྱིས་ཀྱང་འཁུར་བླངས་དགོས་སྐོར་དང་།ཕ་མ་༩༠༠ཙམ་ལ་དེའི་ཐོག་ཟབ་སྦྱོང་ཕུལ་ཡོད་སྐོར་སོགས་གསུངས་སོང་།